Rusland waarsku oor WWIII | Maroela Media
Ná gerugte dat die Verenigde State en bondgenote nóg wapens na Oekraïne wil stuur, het Rusland gewaarsku dat dit dalk tot die uitbreek van die Derde Wêreldoorlog kan lei.
Sedert Rusland Oekraïne einde Februarie ingeval het, het verskeie Westerse moondhede bankvas agter Oekraïne gestaan. Dié nasies was egter tot dusver huiwerig om hul betrokkenheid te verdiep, uit vrees om 'n konflik met Rusland aan te wakker.
In 'n gesprek met Russiese nuusagentskappe het Moskou se minister van buitelandse sake, Sergei Lavrov, gewaarsku dat die risiko van 'n Derde Wêreldoorlog "ernstig" is. Hy het ook Kiëf se benadering om vredesonderhandelinge in die wiele te ry, gekritiseer.
"Die idee van 'n Derde Wêreldoorlog is die werklikheid," het Lavrov gesê.
Pres. Wolodimir Zelenski vra Oekraïne se Westerse bondgenote reeds maande lank vir ekstra wapentuig – waaronder artillerie en vegvliegtuie – en belowe dat sy magte die verloop van die oorlog met meer vuurkrag kan keer.
Dit lyk asof dié oproepe nou weerklank vind, met 'n magdom van die lande verbonde aan die Noord-Atlantiese Verdragsorganisasie (Navo) wat beloof om 'n reeks swaar geskut en toerusting te verskaf.
Die Pentagon se hoof, Lloyd Austin, en Amerika se minister van buitelandse sake, Antony Blinken, het die afgelope naweek na Kiëf gereis om Zelenski te ontmoet. Hulle het hulp van $700 miljoen (R10 miljard) aan Oekraïne aangebied.
Op uitnodiging van die Verenigde State sal 40 lande ook Dinsdag 'n veiligheidsberaad in Duitsland hou om die stuur van nóg wapens na Oekraïne te bespreek. Onder die genooide lande is Europese bondgenote van die Verenigde State, maar ook Australië en Japan.
Ondanks die diplomatieke gewoel, sterf burgerlikes steeds in gevegte wat oor die oorloggeteisterde Oekraïne woed.
Minstens vyf mense is Maandag dood en nog 18 gewond ná 'n Russiese vuurpylaanval wat spoorweginfrastruktuur in die sentrale Oekraïne-streek van Vinnytsia geteiken het.
Die hoof van Oekraïne se spoorweë, Alexander Kamyshin, het vroeër die aanvalle bevestig en Moskou se weermag daarvan beskuldig dat hulle die land se spoorweginfrastruktuur "stelselmatig" vernietig.
Tientalle mense is vroeër vandeesmaand dood in Russiese stakings op 'n treinstasie wat gebruik word vir ontruimings in die oostelike stad, Kramatorsk.
Oekraïne se tweede stad, Kharkiv, bly gedeeltelik omsingel met Russiese magte. Rusland se poging om deur te breek na Zaporizhzhia, in die ooste van die land, het egter misluk.
Intussen het die goewerneur van 'n Russiese streek wat aan Oekraïne grens, Kiëf daarvan beskuldig dat hy een van sy dorpe gebombardeer het, waar twee burgerlikes beseer en verskeie huise beskadig is.
Lankal n Wereld Oorlog dit word miskien nie met wapens beveg nie maar sanksies en almal betaal die prys van verhogende kostes
Dit voel na 'n sinnelose oorlog en of daar iemand êrens sit en die situasie gebruik en manipuleer om 'n ander agenda te bevorder.
Wat van dié antwoord:
Liewe Rusland, die oomblik dat julle die inval staak, sal ons onmiddellik staak om wapentuig te lewer!
Vriendelike groete, NAVO.
Jy moet ingeteken wees om te stem27-23Jy moet ingeteken wees om te stem
My maat jy beter nie daai knoppie druk want dan is die hel rerig los! As jy dink die Oekraine het nie te sleg gevaar teen jou magte nie, wag maar vir die NAVO lande. Meer bek as binnegoed die ou!
Jy moet ingeteken wees om te stem26-21Jy moet ingeteken wees om te stem
So, volgens die goeverneur kan Rusland maar die Oekraïne aanval, maar Oekraïne mag nie Rusland terug aanval nie? Wie baat wat by oorlog? Die hele wêreld is verloorders!!! Veral onskuldige mense! So sinneloos!!!!